b'\n_START_ARTICLE_\nAlkeisvarsikko\n_START_PARAGRAPH_\nAlkeisvarsikko eli protallio on sanikkaisilla esiintyv\xc3\xa4 suvullisen polven yksil\xc3\xb6, joka tuottaa uuden suvuttoman polven yksil\xc3\xb6n hedelm\xc3\xb6ityksen kautta. Toisin kuin suvuttoman polven yksil\xc3\xb6t, jollaisina sanikkaisten ryhm\xc3\xa4\xc3\xa4n kuuluvat edustajat tavallisesti n\xc3\xa4hd\xc3\xa4\xc3\xa4n, ovat alkeisvarsikot muutamien millimetrien kokoisia ja hyvin vaikeasti havaittavia._NEWLINE_Saniaisilla alkeisvarsikko on yhden solukerroksen paksuinen, hertan muotoinen lehtivihre\xc3\xa4llinen levy, joka kiinnittyy alustaansa juurtumahapsillaan. Se on pehme\xc3\xa4 ja verrattain lyhytik\xc3\xa4inen. Siitti\xc3\xb6- ja munapes\xc3\xa4kkeet sijaitsevat alkeisvarsikon alapinnalla. Kosteuden turvin siimalliset siitti\xc3\xb6t uivat pes\xc3\xa4kkeist\xc3\xa4\xc3\xa4n munapes\xc3\xa4kkeiden luokse ja lopulta niiden kaulamaisen putken sis\xc3\xa4\xc3\xa4n, jonka pohjalla olevan munasolun yksi niist\xc3\xa4 hedelm\xc3\xb6itt\xc3\xa4\xc3\xa4. Hedelm\xc3\xb6ittyneest\xc3\xa4 munasolusta alkaa kasvaa suvuttoman polven yksil\xc3\xb6, varsinainen saniainen, ja tarpeettomaksi j\xc3\xa4\xc3\xa4nyt alkeisvarsikko lakastuu pian pois._NEWLINE_Kortteiden my\xc3\xb6s lyhytik\xc3\xa4iset alkeisvarsikot koostuvat useasta liuskasta. Lieoilla sukupolvenvuorotteluun liittyv\xc3\xa4 lis\xc3\xa4\xc3\xa4ntyminen on varsin hidasta, sill\xc3\xa4 iti\xc3\xb6iden it\xc3\xa4minen alkeisvarsikoiksi kest\xc3\xa4\xc3\xa4 useita vuosia ja itse alkeisvarsikon kehittyminen sukukyps\xc3\xa4ksi jopa 15 vuotta, jonka aikana kasvin arvellaan olevan riippuvainen sienirihmojen tarjoamasta ravinnosta. Siksi liekojen levi\xc3\xa4minen tapahtuu p\xc3\xa4\xc3\xa4asiassa maata pitkin suikertamalla. M\xc3\xa4hkill\xc3\xa4 iti\xc3\xb6t ovat eriytyneet iso- ja pikkuiti\xc3\xb6iksi, joista edellisist\xc3\xa4 kasvavat naaraspuoliset ja j\xc3\xa4lkimm\xc3\xa4isist\xc3\xa4 koiraspuoliset alkeisvarsikot. Ne ovat kuitenkin surkastuneet siin\xc3\xa4 m\xc3\xa4\xc3\xa4rin, ett\xc3\xa4 j\xc3\xa4\xc3\xa4v\xc3\xa4t kokonaan iti\xc3\xb6n sis\xc3\xa4\xc3\xa4n.'